У паняцця ёсць і іншыя значэнні, гл. Касцёл Унебаўзяцця Найсвяцейшай Дзевы Марыі.
**Кафедральны касцёл Унебаўзяцця Найсвяцейшай Дзевы Марыі і кляштар францысканцаў** — помнік архітэктуры барока XVIII ст. у г. Пінск (Беларусь), размешчаны ў цэнтры горада паміж р. Піна і вул. Леніна. Касцёл — кафедральны сабор Пінскай дыяцэзіі. Комплекс — помнік рэспубліканскага значэння.

Гісторыя
--------

Драўляныя касцёл і кляштар былі закладзены князем пінскім, тураўскім і старадубскім Жыгімонтам Кейстутавічам і яго жонкай Ганнай Мазавецкай у 1396 г. Храм асвяціў першы віленскі біскуп Андрэй Васіла.

У 1445 г. вялікі князь літоўскі Казімір Ягелончык перадаў ва ўласнасць францысканскаму ордэну вёску Охава, фальваркі Статычаў і Дружылавічы, карчму з шынком у Пінску пры вул. Спаскай. Кароль Аляксандр прызначыў штогод перад Калядамі даваць з замка кляштару 4 камені воску і 2 бочкі мёду, а Жыгімонт II Аўгуст удакладніў, што бочкі павінны змяшчаць па 12 вёдзер. Праваслаўны пінскі князь Фёдар Іванавіч Яраславіч даў для лоўлі рыбы луку Рыбалаўку і язы на Піне, каралева Бона - вёску Кудрычы з 20 дымамі, з якіх плацілі чынш, і возера Блуднае. У 1639 г. Уладзіслаў IV на Кашавічы (Ганковічы) замяніў збожавую дзесяціну і частку гарадскіх грунтаў, дазволіў вольны доступ у лясы Пінскага староства, даў валоку зямлі ў Сварыцэвічах, 3-х падданых з грунтамі, 2 моргі пад цагельню.

Касцёл неаднаразова гарэў у XVI-XVII стст. адбудоўваўся з дрэва: у сярэдзіне XVI ст. потым - у 1621 г. Адбудаваны храм кансекраваў з дазволу луцкага біскупа, да чыей дыяцэзіі належаў касцёл, віленскі біскуп Яўстафі Валовіч. Храм быў цалкам спалены ў 9 лістапада 1648 г. калі падчас штурму горада ератыком-пратэстантам Мірскім, а да гэта разрабаваны казакамі і мяшчанамі. Паводле пазнейшых інвентарных кніг, натоўп уварваўся ў касцёл, знішчыў алтары, пасек абразы, пабіў арганы, келіхі і забраў усё самае каштоўнае з сакрысціі. Адноўлены касцёл быў у 1651 г. У 1675 г. касцёл быў яшчэ драўляным пад гонтавым дахам, з двума крыжамі на фасадзе і трэцім на бабінцы, пад ім - абраз Маці Божай на пазалочанай медзі. Такі ж абраз (але ў сярэбранай пазалочанай шаце) знаходзіўся ў галоўным алтары - драўляным паліхромным, як і 5 бакавых: Св. Францыска, Св. Антонія, Дзевы Марыі, Дабравешчання і Св. Ганны. Два абразы ў капліцы Маці Божай лічыліся цудадзейнымі. Каменнай была толькі сакрысція з трыма вокнамі і склепам для браціі і дабрадзеяў, якая, верагодна, засталася ад старога мураванага касцёла, бо ў шэрагу гістарычных крыніц сцвярджаецца, што першы мураваны касцёл тут быў узведзены па фундацыі караля Жыгімонта I Старога і яго жонкі каралевы Боны. Астатнія пабудовы ў той час былі драўлянымі.

Кляштар у пач. XX ст. 
Падчас Паўночнай вайны, у 1705 г. кляштар зноў спалілі шведы. Пасля іх адыходу ад Пінска, каля 1706 г. пачалося ўзвядзенне мураванага касцёла, аўтарам яго, як лічыць мастацтвазнаўца А. Ярашэвіч, быў, магчыма, гвардыян кляштара доктар тэалогіі Антоній Аляхновіч, пазначаны ў метрыцы памерлых за 1725 г. францысканцаў правінцыі літоўскай і беларускай як «будаўнік храма». Ужо ў 1712 г. адбылася яго бенедыктацыя – першапачатковае асвячэнне, якое дазваляла адпраўляць у святыні імшу. Кансекрацыя касцёла ў гонар Унебаўзяцця Найсвяцейшай Дзевы Марыі адбылася 7 мая 1730 г. правёў яе біскуп луцкі і брэсцкі Стэфан Рупнеўскі. Афармленне фасада касцёла завершана ў 1766–1769 гг, адначасова з гэтым завершаны 2-павярховы Е-падобны кляштарны корпус.

У 1817 г. перад касцёлам пастаўленая трох'ярусная мураваная званіца (арх. К. Каменскі), чацверты ярус якой дабудаваны ў пачатку XX ст. Кляштар зачынены ў 1852, касцёл пераведзены ў статус парафіяльнага.

Кляштар перабудаваны ў 1920-я гады (дойлід Г. Гай), касцёл у 1925—40 гг. быў кафедральны. З 1940—1992 быў зачынены савецкімі ўладамі. 13 красавіка 1991 г. у сан архібіскуп і апостальскага адміністратара Пінскай дыяцэзіі ўзведзены Казімір Свёнтак.

Архітэктура
-----------

### Касцёл

План касцёла
Галоўны фасад касцёла і тарэц кляштарнага корпуса з барочным франтонам
Падоўжаны разрэз касцёла
Касцёл уяўляе сабой трохнефную базіліку з надзвычай вузкімі бакавымі нефамі, падзеленыя суцэльнымі перагародкамі на асобныя неглыбокія капліцы, што адрознівае арганізацыю ўнутранай прасторы храма ад падобных барочных пабудоў Беларусі, якім уласцівая адкрытая і ўзаемазвязаная прастора бакавых нафеў. Аналагічны прыём можна назіраць у культавым дойлідстве Польскай Сілезіі, напрыклад, у колішнім езуіцкім касцёле Святога Яна Хрысціцеля  (польск.) (бел. ў Легніцы, пабудаваным у 1724—1720 гг. Падобныя вузкія бакавыя нефы былі таксама ў пінскім езуіцкім і брэсцкім бернардзінскім касцёлах, таму можна лічыць гэта ўласцівасцю мураванага культавага дойлідства Заходняга Палесся.

Неф і крыху вузейшая за яго паўкруглая апсіда з прэзбітэрыем накрытыя стромкім чарапічным дахам, завершаным у месцы злучэння аб'ёмаў гранёнай сігнатуркай. Капліцы пад аднасхільнымі чарапічнымі дахамі. Галоўны фасад расчлянёны на тры ярусы і завершаны складаным франтонам з дзвюма вежамі па баках. Фасад дэкарыраваны пілястрамі, раскрапаванымі карнізамі, філёнгавымі нішамі і паяскамі. Бакавыя фасады раскрапаваныя лапаткамі. Сцены капліц прарэзаныя паўцыркульнымі вокнамі нефа і алтарнай апсіды — прамавугольнымі вокнамі з лучковымі завяршэннямі. Неф і прасбітэрый перакрытыя цыліндрычнымі скляпеннямі на распалубках.

#### Інтэр'ер

Інтэр'ер касцёла
Унебаўзяцце Марыі. Б.-Э. Мурыльё, каля 1680. Дзяржаўны Эрмітаж
Пінская мадонна. Альфрэд Ромер, 1894
##### Галоўны алтар

Найбольш багата аформлены галоўны алтар, які ўяўляе сабой трохвосевы порцік, узняты на высокі цокаль, бакавыя крылы павернуты пад вуглом да цэнтральнай часткі. У цэнтры першага яруса, падзеленага па вертыкалі на тры полі чатырма спіральнымі калонамі, вялікая (4×2 м) жывапісная карціна «Унебаўзяцце Марыі» (копія з Б.-Э. Мурыльё  (руск.) (бел.) у разьбянай раме з шлемападобным балдахінам, абапал яго ў інтэркалумніях скульптуры басых Апосталаў Пятра і Паўла ў вобразе старцаў з моцнымі жылістымі рукамі. Іх адзенні мадэляваныя буйнымі глыбока рэльефнымі складкамі, пакрытыя пазалотай і серабрэннем. Алтар завершаны антаблементам з разарваным франтонам і картушам, на якім размешчана гарэльефная кампазіцыя «Стыгмацыя Святога Францыска», выкананая, як лічыцца, паміж 1766 і 1817 гг. Апапал ад картуша-рамы — пастаменты з сядзячымі скульптурамі таго ж аўтара.

##### Бакавыя алтары

У інтэр'еры шэсць (бакавыя) драўляных разных і адзін (галоўны) стукавы пазалочаныя алтары XVIII ст.. Урачысты лад галоўнага алтара падкрэсліваюць разныя бакавыя алтары, з якіх асабліва вылучаецца алтар Маці Божай Ружанцовай. У іх кампазіцыі ўключаныя шмат драўлянай скульптуры і дэкаратыўнай арнаментальнай разьбы ў стылі барока, аўтарства якой, паводле меркаванню польскага даследчыка К. Кантака, належыць майстру-разьбяру Яну Шміту, вядомага непаўторным шматфігурным галоўным алтаром у гродзенскага езуіцкім касцёле.

##### Табернакулум

Вылучаецца незвычайных размахаў табернакулум, цэнтр якога ўвенчаны скульптурнай групай «Маці Божая Апека». Каранаваня Марыя ахінае сваім плашчом чатырох адарантаў: двух укленчаных у папскай тыяры і каралеўскай кароне, на другім плане мужчына і жанчына цывільнага стану са схіленымі галовамі. У дзвюх скульптурах абапал увасобленыя апосталы, дзве жаночыя фігуры маюць алегарычны сэнс: сімвалізуюць мудрасць і беднасць.

##### Амбон

Выдатным узорам разьбы па дрэве з'яўляецца амбон з рэльефнымі выявамі чатырох евангелістаў, Хрыста і Апосталаў Пятра і Паўла, на яго гранях. Балдахін амбона аздоблены ажурнай разьбой раслінных матываў, завершаны статуяй Архангела Міхаіла з мячом і шалямі ў руках. Дэкаратыўная разьба і скульптура паліхромныя з пазалотай і сярэбраннем.

##### Іншае

З 1837 г. у касцёле францысканцаў існуе цудоўны арган (майстар Ф. Градзецкі). У 1909 г. скляпенні і папружныя аркі размаляваныя арнаментальнымі матывамі (мастак С. Рудзінскі), прэсбітэрый аздоблены фрэскамі «Зняцце з крыжа» і «Пакланенне вешчуноў» (мастак Б. Вішнеўскі). У стварэнні жывапісных карцін бакавых алтароў на пачатку ХХ ст. прымаў удзел мастак А. Ромер, пэндзлю якога належыць т.зв. «Пінская мадонна».

### Кляштар

Чатыры 2-павярховыя ўзаемна перпендыкулярныя двух- і трохпавярховыя карпусы кляштара разам з касцёлам утвараюць некалькі дворыкаў. Пабудовы маюць плоскасныя фасады, рытм якіх ствараецца прамавугольнымі аконнымі праёмамі. Тарцы кляштарных будынкаў завершаныя барочнымі франтонамі складанага профілю. Планіроўка калідорная, перакрыцці скляпеністыя. Калідоры былі ўпрыгожаныя сюжэтнымі поспісамі.
  

* Роспісы XVIII ст.
* Святы Францішак з братамі на супольнай працыСвяты Францішак з братамі на супольнай працы
* Казанне рыбамКазанне рыбам
* Казаннем птушкамКазаннем птушкам

* Пахаванне Святога ФранцішкаПахаванне Святога Францішка
* Відзенне ўкрыжаванага серафімаВідзенне ўкрыжаванага серафіма
* Праслаўленне св. Францішка да птушакПраслаўленне св. Францішка да птушак

### Званіца

Абраз «Святое сямейства з Францыскам». XVI ст.
Касцёл на беларускай марцы (1996)

Зноскі
------

1. 1 2 3 4 5 6 7 8 9 10 11  *Габрусь Т. В.* Мураваныя харалы: Сакральная архітэктура беларускага барока / Т. В. Габрусь. — Мн.: Ураджай, 2001.— 287 с.: іл. ISBN 985-04-0499-X.
2. 1 2 3 4 5 6 7 8 9 10 11  Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.
3. 1 2 3 4 5 6  ПІНСКІЯ КЛЯШТАРЫ
4. ↑  У сучасных энцыклапедычных даведніках (Збор поманікаў, Архітэктура Беларусі (1993)) памылкова сцвяржаецца, што храм мае адзін неф з прыбудаванымі да яго капліцамі

Літаратура
----------

* Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.
* *Габрусь Т. В.* Мураваныя харалы: Сакральная архітэктура беларускага барока / Т. В. Габрусь. — Мн.: Ураджай, 2001.— 287 с.: іл. ISBN 985-04-0499-X.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Кафедральны касцёл Унебаўзяцця Найсвяцейшай Дзевы Марыі і кляштар францысканцаў (Пінск)
* Кафедральны касцёл Унебаўзяцця Найсвяцейшай Дзевы Марыі і кляштар францысканцаў (Пінск) на сайце Catholic.by (бел.)
* Кафедральны касцёл Унебаўзяцця Найсвяцейшай Дзевы Марыі і кляштар францысканцаў (Пінск) на сайце Глобус Беларусі (руск.)
* Кафедральны касцёл Унебаўзяцця Найсвяцейшай Дзевы Марыі і кляштар францысканцаў (Пінск) на сайце Radzima.org

| ⛭Пінскі дэканат |
| --- |
| Касцёл Унебаўзяцця Найсвяцейшай Дзевы Марыі (Асавая) ·  Касцёл Найсвяцейшай Тройцы (Бездзеж) ·  Касцёл Маці Божай Каралевы (Драгічын) ·  Касцёл Узвышэння Святога Крыжа (Іванава) ·  Касцёл Святых апосталаў Пятра і Паўла (Лагішын) ·  Касцёл Святога Юзафа (Лунінец) ·  Касцёл Унебаўзяцця Найсвяцейшай Дзевы Марыі (Мікашэвічы) ·  Кафедральны касцёл Унебаўзяцця Найсвяцейшай Дзевы Марыі (Пінск) · Касцёл Нараджэння Найсвяцейшай Дзевы Марыі (Столін) ·  Касцёл Узвышэння Святога Крыжа (Целяханы) |

| Малыя папскія базілікі Беларусі |
| --- |
| Герб Папскага прастола | 
* Касцёл Св. Францішка Ксаверыя (Гродна)
* Касцёл Унебаўзяцця Найсвяцейшай Дзевы Марыі (Пінск)
* Касцёл Унебаўзяцця Найсвяцейшай Дзевы Марыі (Будслаў)

 |

| ⛭Славутасці Пінска |
| --- |
| Раёны і кварталы | Гістарычны цэнтр Пінска | Герб ПінскаГерб Пінска |
| Вуліцы і плошчы | вул. Леніна • вул. Савецкая |
| Дамы і сядзібы | Палац Бутрымовічаў |
| Грамадскія будынкі і збудаванні | Чыгуначная станцыя Пінск • Рачны вакзал • Палескі дзяржаўны ўніверсітэт |
| Індустрыяльная спадчына | Запалкавая фабрыка ЗАТ «Пінскдрэў» |
| Тэатры і музеі | Палескі драматычны тэатр • Музей беларускага Палесся |
| Помнікі і мемарыялы | Помнік палешуку • Помнік хлебу • Помнік уюну •Помнік Веры Харужай • Помнік Івану Чуклаю • Помнік У. І. Леніну • Мемарыяльны комплекс «Партызанам Палесся» • Мемарыяльны комплекс вызваліцелям • Бронекатар БК-92 • «Тры штыкі» • Помнік воінам-інтэрнацыяналістам |
| Храмы | 

|  |  |
| --- | --- |
| Дзейныя | Кафедральны касцёл Унебаўзяцця Найсвяцейшай Дзевы Марыі і кляштар францысканцаў • Касцёл Карла Барамея • Свята-Варварынскі сабор • Пінскі Варварынскі манастыр • Свята-Фёдараўскі сабор |
| Не дзейныя | Касцёл Святога Станіслава • Касцёл Маці Божай Балеснай • Касцёл Святога Дамініка • 
Кляштар бернардзінцаў • Кляштар кармелітаў • Кляштар марыявітак • Пінскі Богаяўленскі манастыр • Пінскі Лешчанскі манастыр • Царква Святога Хведара • Царква Святога Мікалая • Сінагога Вялікая • Капліца Святога Георгія |

 |
| Некропалі | Могілкі на вуліцы Спакойнай |